Messadi pertuccont la revisiun parziala dalla lescha da pumpiers dalla vischnaunca dad Ilanz/Glion

Preziada presidenta dil parlament

Stimadas parlamentarias, stimai parlamentaris

Cun l'entrada en vigur dalla nova organisaziun dall'administraziun communala per igl 1. d'uost 2021 ei uss aunc da sclarir la damonda dalla cumpetenza dils pumpiers communals. En pli eis ei semussau en connex cun la liberaziun dall'obligaziun da far pumpiers e dalla taxa da cumpensaziun che la pratica vertenta per giudicar cuminonzas da veta ei buc adattada. Per reglar quels dus puncts suttametta la suprastonza communala al parlament communal ina revisiun parziala dalla lescha da pumpiers.

Explicaziuns davart ils artechels da lescha

Art. 6

Tenor il dretg vertent sto da duas persunas obligadas da far pumpiers che vivan en in partenadi el medem tenercasa mo ina prestar survetsch da pumpiers. Tier conjugals ni pèrs che vivan en in partenadi registrau eis ei sempel d'applicar quella regulaziun, damai che quellas cuminonzas ein documentadas tier la controlla da habitonts. Pli grev ei la cumprova tier pèrs che vivan el concubinat. Senza regulaziun per ina cumprova san da principi tut las persunas che vivan ensemen en in tenercasa fa valer in concubinat, era sch'ei setracta d'ina cuminonza da habitar senza che las persunas seigien in pèr. Per sclarir quei duein per l'ina las fuormas da cuminonza vegnidas menziunadas explicitamein ella lescha. Per l'autra prevesa la suprastonza communala per la realisaziun ella pratica da reglar ell'ordinaziun da pumpiers ch'in pèr sto habitar silmeins tschun onns el medem tenercasa per cumprovar il partenadi. Quella regulaziun vegn el fratemp applicada da biaras instituziuns dil provediment professiunal ed ei secumprovada ella pratica.

Art. 11

Per terminar definitivamein la reorganisaziun dalla suprastonza communala vala ei da reglar l'attribuziun dils pumpiers enteifer l'organisaziun. Damai ch'ei vala tenor la Ldp art. 14 en cass d'ina intervenziun da pumpiers ch'il commando da pumpiers ei dependents d'ina stretga collaboraziun cun la partiziun menaschis communals sco il caufontauna ni il menader dil luvratori communal, duess la cumpetenza dils pumpiers vegnir integrada els menaschis communals. Plinavon vegn priu en mira da baghegiar a Glion in luvratori cumbinau per ils pumpiers ed ils menaschis tecnics. Era quei plaida per l'integraziun dils pumpiers ella partiziun menaschis communals.

Revisiun parziala dalla lescha da pumpiers

Art. 6 Liberaziun dil survetsch activ

…

1bis Sche duas persunas obligadas da far pumpiers vivan sco conjugals, en in partenadi registrau ni el concubinat el medem tenercasa, ei mo ina persuna obligada da far pumpiers. Per determinar la fin dil survetsch da pumpiers ei decisiva la vegliadetgna dalla persuna cun las entradas principalas.

…

Art. 11 Menader Infrastructuras menaschis communals

1 Il menader Infrastructuras menaschis communals ha oravontut las suandontas incumbensas:

…

Propostas

Sin fundament dallas explicaziuns precedentas propona la suprastonza communala al parlament:

d'entrar ella damonda;

d'approbar la revisiun parziala dalla lescha da pumpiers dalla vischnaunca dad llanz/Glion.

	Ilanz/Glion, ils 15 da mars 2022	Suprastonza communala dad Ilanz/Glion

1

2